Goeie nuus: Fietse aan kinders wat ver stap skool toeArgieffoto (Foto: Republica, Pixabay) Die departement van vervoer in die Oos-Kaap gaan altesaam 100 fietse aan skoliere skenk wat daagliks meer as 3 km ver moet skool toe stap. “Sindisiwe Chikunga, adjunkminister van vervoer, en Weziwe Tikana, LUR vir vervoer en veiligheid, gaan die fietse aan die skoliere van Nobangile Senior Secondary School skenk as deel van die Shova Kalula-program,” het Sam Monareng, woordvoerder van die departement, gesê. Die burgemeester en plaaslike regeringsbeamptes sal ook Maandag die oorhandiging bywoon. Die Shova Kalula-fietsprogram is daarop gemik om ŉ vervoerstelsel vir leerlinge in plek te stel wat daagliks meer as 3 km skool toe moet loop en nie aan beleidsvereistes vir skoolvervoer voldoen nie. Die program is al in 2005 ingestel en fokus op skoliere wat veral op die platteland lang afstande moet aflê skool toe.